b'\n_START_ARTICLE_\nRubiko kubas\n_START_PARAGRAPH_\nRubiko kubas\xc2\xa0\xe2\x80\x93 mechaninis galvos\xc5\xabkis, kur\xc4\xaf 1974 metais i\xc5\xa1rado vengr\xc5\xb3 skulptorius ir architekt\xc5\xabros profesorius Ern\xc4\x97 Rubikas (Ern\xc5\x91 Rubik). J\xc4\xaf sudaro 26 ma\xc5\xbei kubeliai, besisukantys ant branduolio, kurio nesimato i\xc5\xa1 i\xc5\xa1or\xc4\x97s. Kiekviena i\xc5\xa1 devyni\xc5\xb3 matom\xc5\xb3 sieneli\xc5\xb3, esan\xc4\x8di\xc5\xb3 viename i\xc5\xa1 \xc5\xa1e\xc5\xa1i\xc5\xb3 Rubiko kubo \xc5\xa1on\xc5\xb3, turi po vien\xc4\x85 i\xc5\xa1 6 spalv\xc5\xb3: \xc5\xbealia, oran\xc5\xbein\xc4\x97, balta, m\xc4\x97lyna, geltona ir raudona. Pagrindin\xc4\x97 u\xc5\xbeduotis yra sutvarkyti kub\xc4\x85 taip, kad kiekviena i\xc5\xa1 \xc5\xa1e\xc5\xa1i\xc5\xb3 sien\xc5\xb3 b\xc5\xabt\xc5\xb3 vienos spalvos.\n_START_SECTION_\nPopuliarumas\n_START_PARAGRAPH_\nRubiko kubas pasiek\xc4\x97 auk\xc5\xa1\xc4\x8diausi\xc4\x85 populiarumo ta\xc5\xa1k\xc4\x85 ir tapo popkult\xc5\xabros simboliu XX am\xc5\xbeiaus 9 de\xc5\xa1imtme\xc4\x8dio prad\xc5\xbeioje. Vien nuo 1980 iki 1982 buvo parduota daugiau kaip 100 000 000 kub\xc5\xb3. 1980 ir 1981 metais Rubiko kubas gavo BART Toy of the Year apdovanojim\xc4\x85, kaip geriausias met\xc5\xb3 \xc5\xbeaislas. Netrukus atsirado daug pana\xc5\xa1i\xc5\xb3 galvos\xc5\xabki\xc5\xb3. Trys i\xc5\xa1 j\xc5\xb3 yra kubo formos (Ki\xc5\xa1eninis kubas (2\xc3\x972\xc3\x972 Rubiko kubo versija), Rubiko revan\xc5\xa1as (4\xc3\x974\xc3\x974) ir Profesoriaus kubas (5\xc3\x975\xc3\x975)), bet yra kitoki\xc5\xb3 \xc4\xafvairi\xc5\xb3 form\xc5\xb3: tetraedro, piramid\xc4\x97s, rutulio ir t. t._NEWLINE_1981 metais dvylikametis mokinys i\xc5\xa1 Did\xc5\xbeiosios Britanijos Patrikas Bosertas (Patrick Bossert) i\xc5\xa1leido knyg\xc4\x85 su savo sugalvotu sprendimo b\xc5\xabdu, pavadinimu You Can Do the Cube. Visame pasaulyje buvo parduota daugiau kaip 1,5 milijono \xc5\xa1ios knygos kopij\xc5\xb3._NEWLINE_Tarp 1983 ir 1984 Hanna-Barbera suk\xc5\xabr\xc4\x97 12 epizod\xc5\xb3 animacin\xc4\xaf film\xc4\x85 pavadinimu Rubik, The Amazing Cube.\n_START_SECTION_\nSprendimo b\xc5\xabdai\n_START_PARAGRAPH_\nYra sugalvota daug b\xc5\xabd\xc5\xb3, kaip sud\xc4\x97lioti Rubiko kub\xc4\x85. Pats populiariausias metodas buvo sukurtas Deivido Singmasterio (David Singmaster) ir para\xc5\xa1ytas knygoje Notes on Rubik\xe2\x80\x99s Magic Cube. Pagal \xc5\xa1\xc4\xaf metod\xc4\x85 kubas yra tvarkomas sluoksniu po sluoksnio: surenkamas vir\xc5\xa1us, \xc5\xa1onai ir apa\xc4\x8dia._NEWLINE_Speed cubing (greitas kubo sutvarkymas) metodas buvo sukurtas tam, kad kub\xc4\x85 b\xc5\xabt\xc5\xb3 galima sutvarkyti sugai\xc5\xa1tant kuo ma\xc5\xbeiau laiko. \xc5\xa0\xc4\xaf, grei\xc4\x8diausi\xc4\x85 sutvarkymo b\xc5\xabd\xc4\x85, suk\xc5\xabr\xc4\x97 D\xc5\xbeesika Fridri\xc4\x8d (Jessica Fridrich). Metod\xc4\x85 sudaro 4 pagrindiniai \xc5\xbeingsniai:_NEWLINE_1. Kry\xc5\xbeius (Cross)\xc2\xa0\xe2\x80\x93 Keturios kubo dalys, vadinamos kra\xc5\xa1tais (edges), pastatomos prie atitinkamo centro ir taip suformuojamas kry\xc5\xbeius vienoje pus\xc4\x97je. Gerai \xc4\xafgudus, tai galima padaryti per ma\xc5\xbeiau nei 2 sekundes._NEWLINE_2. Pirmi du sluoksniai (F2L)\xc2\xa0\xe2\x80\x93 \xc5\xa0is \xc5\xbeingsnis sudaro did\xc5\xbei\xc4\x85j\xc4\x85 rinkimo dal\xc4\xaf. Paprastai kubas renkamas pirma sutvarkant apatinio sluoksnio kampus ir tada pereinama prie antrojo sluoksnio kra\xc5\xa1tini\xc5\xb3 dali\xc5\xb3 atitaikymo, ta\xc4\x8diau remiantis \xc5\xa1iuo metodu, \xc5\xa1ie veiksmai apjungiami, taip suma\xc5\xbeinant pasukim\xc5\xb3 skai\xc4\x8di\xc5\xb3. Sprend\xc5\xbeiant pirmus du sluoksnius, galimos 42 skirtingos situacijos su algoritmais kiekvienai, ta\xc4\x8diau tai galima i\xc5\xa1spr\xc4\x99sti ir intuityviai. Video pamoka, kaip tai padaryti (lietuvi\xc5\xb3 kalba) _NEWLINE_3. Paskutinio sluoksnio orientacija (OLL)\xc2\xa0\xe2\x80\x93 \xc5\xa0io \xc5\xbeingsnio tikslas, surinkti vir\xc5\xa1utin\xc4\x99 kubo sien\xc4\x85 taip, kad ji visa b\xc5\xabt\xc5\xb3 vienos spalvos. Galimi skirtingi i\xc5\xa1sid\xc4\x97stymai\xc2\xa0\xe2\x80\x93 57. \xc5\xbdinoma tiek algoritm\xc5\xb3 i\xc5\xa1mokti gan sunku, tod\xc4\x97l \xc5\xa1i\xc4\x85 dal\xc4\xaf galima i\xc5\xa1skaidyti, sugai\xc5\xa1tant \xc5\xa1iek tiek ilgiau, ta\xc4\x8diau suma\xc5\xbeinant algoritm\xc5\xb3 skai\xc4\x8di\xc5\xb3._NEWLINE_4. Vir\xc5\xa1utinio sluoksnio kombinavimas (PLL)\xc2\xa0\xe2\x80\x93 Paskutiniai vir\xc5\xa1utinio sluoksnio pertvarkymai, kuriuos atlikus, surenkamas Rubiko kubas. Reikalingas 21 algoritmas, ta\xc4\x8diau \xc5\xa1is skai\xc4\x8dius taip pat gali b\xc5\xabti suma\xc5\xbeintas i\xc5\xa1skaidant veiksmus. _NEWLINE_Yra apskai\xc4\x8diuota, kad bet koki\xc4\x85 3x3x3 dyd\xc5\xbeio Rubiko kubo pad\xc4\x97t\xc4\xaf galima i\xc5\xa1spr\xc4\x99sti atlikus 20 pasukim\xc5\xb3 arba ma\xc5\xbeiau._NEWLINE_Populiar\xc5\xabs didesni\xc5\xb3 Rubiko kub\xc5\xb3 (4x4x4, 5x5x5) sprendimo metodai i\xc5\xa1 esm\xc4\x97s yra tokio kubo d\xc4\x97liojimo suvedimas prie 3x3x3 kubo d\xc4\x97liojimo.\n_START_SECTION_\nTurnyrai\n_START_PARAGRAPH_\nDaugumoje turnyr\xc5\xb3 var\xc5\xbeomasi, kas grei\xc4\x8diau surinks Rubiko kub\xc4\x85. Pirmasis pasaulio \xc4\x8dempionas buvo vietnamietis studentas i\xc5\xa1 Los And\xc5\xbeelo Minh Thai, kuris 1982\xc2\xa0m. liepos 5 dien\xc4\x85 kub\xc4\x85 surinko per 22,95 sekund\xc4\x97s. Oficialus pasaulio rekordas yra 3.47 sekund\xc4\x97s, kur\xc4\xaf 2018 metais JAV vykusiame Wuhu Open 2018 turnyre pasiek\xc4\x97 Yusheng Du. \xc5\xa0ie rekordai buvo pripa\xc5\xbeinti Pasaulin\xc4\x97s kubo asociacijos (World Cube Association).'